รัฐบาลไทย-ข่าวทำเนียบรัฐบาล-‘สุชาติ ชมกลิ่น’ รมว.แรงงาน  สั่ง ติดตาม คุมเข้มแรงงานต่างด้าว หลังเพื่อนบ้าน มีการระบาดของโรคหนัก หวั่นแรงงาน ลักลอบเข้าประเทศ
วันอังคารที่ 1 กันยายน 2563
‘สุชาติ ชมกลิ่น’ รมว.แรงงาน  สั่ง ติดตาม คุมเข้มแรงงานต่างด้าว หลังเพื่อนบ้าน มีการระบาดของโรคหนัก หวั่นแรงงาน ลักลอบเข้าประเทศ
รัฐมนตรีว่าการกระทรวงแรงงาน กําชับ กรมการจัดหางาน ติดตาม คุมเข้มการทํางานของแรงงานต่างด้าว หลังประเทศเพื่อนบ้านอย่างเมียนมา มีการระบาดของโรคโควิด-19 หนักระลอกที่ 2  หวั่นแรงงาน หนีโรค ลักลอบเข้าทํางานในประเทศ
นายสุชาติ ชมกลิ่น รัฐมนตรีว่าการกระทรวงแรงงาน ระบุ รัฐบาลภายใต้การนําของพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ให้ความสําคัญกับ ปัญหาแรงงานต่างด้าว และการทํางานของแรงงานต่างด้าวในประเทศ หลังจากที่ทางการเมียนมาพบการแพร่ระบาดของโรคโควิด-19 เพิ่มมากขึ้นอย่างต่อเนื่อง จนมีคําสั่งล็อกดาวน์ มอบหน่วยงานที่เกี่ยวข้อง เฝ้าระวังคุมเข้ม
“ทันทีที่รับทราบเรื่อง ตนไม่นิ่งนอนใจ ได้กําชับให้ กรมการจัดหางาน ติดตาม ตรวจสอบ พร้อมเพิ่มความเข้มการตรวจสอบการทํางานของแรงงานต่างด้าวอย่างรัดกุมในทุกพื้นที่ อย่างเร่งด่วนทันที โดยเฉพาะในจังหวัดชายแดนที่มีพื้นที่ติดต่อกับชายแดนของสาธารณรัฐแห่งสหภาพเมียนมา หวั่นแรงงาน หนีโรคโควิด-19 ลักลอบเข้ามาทํางานในประเทศไทย และอาจนํามาซึ่งความเสี่ยงในการระบาดซ้ํา แม้สถานการณ์แรงงานต่างด้าวในประเทศไทย จะยังไม่พบความผิดปกติ อย่างไรก็ดี หากมีผู้ที่พบคนต่างด้าวทํางานโดยผิดกฎหมาย หรือพบการกระทําความผิดเกี่ยวกับการทํางานของคนต่างด้าว สามารถแจ้งเบาะแสหรือร้องเรียน กับ เจ้าหน้าที่กรมการจัดหางาน เพื่อให้เข้าตรวจสอบได้ โดย โทร.สายด่วนกระทรวงแรงงาน 1506 กด 2 กรมการจัดหางาน หรือผ่านทางกองทะเบียนจัดหางานกลางและคุ้มครองคนหางาน สํานักงานจัดหางานกรุงเทพมหานครพื้นที่ 1-10 หรือที่สํานักงานจัดหางานจังหวัดทุกจังหวัด” นายสุชาติ ชมกลิ่น กล่าว
ด้าน นายสุชาติ พรชัยวิเศษกุล อธิบดีกรมการจัดหางาน เผย กรมการจัดหางานจะเร่งขับเคลื่อนนโยบายตรวจสอบติดตาม กวดขัน การทํางานของแรงงานต่างด้าวอย่างใกล้ชิด เพื่อเป็นการป้องกันการแพร่ระบาดของโรคโควิด-19 โดยขณะนี้ ได้ออกหนังสือด่วนถึงผู้ว่าราชการจังหวัดทุกจังหวัด ให้กําชับสํานักงานจัดหางานจังหวัดดําเนินการตามมาตรการดูแล ป้องกันและเฝ้าระวังการแพร่ระบาดของโรคโควิด-19 อย่างเคร่งครัด
“กรมการจัดหางานเพิ่มมาตรการเข้มงวดในการป้องกันแรงงานต่างด้าว ลักลอบทํางานอย่างผิดกฎหมาย โดยเฉพาะอย่างยิ่งในขณะนี้ที่ เกิดสถานการณ์การแพร่ระบาดของโรคโควิด-19 ระลอกที่สอง ในประเทศที่มีชายแดนติดกับประเทศไทยอย่างประเทศเมียนมา และอาจนํามาซึ่งความเสี่ยงต่อการเกิดการระบาดซ้ําในประเทศไทยได้ จึงกําชับให้หน่วยงานในพื้นที่ ตรวจเอกสาร หลักฐานของคนต่างด้าวอย่างละเอียดก่อนที่จะพิจารณาอนุญาตทํางาน และ บังคับใช้กฎหมายในการตรวจสอบการทํางานของคนต่างด้าวและสถานประกอบการอย่างเคร่งครัด โดย บูรณาการทํางานร่วมกับสํานักงานตํารวจแห่งชาติ สํานักงานตรวจคนเข้าเมืองและกรมการปกครอง ลงพื้นที่ตรวจสอบทั่วประเทศ
และขอย้ําเตือนนายจ้าง ให้จ้างแรงงานต่างด้าวเข้ามาทํางานอย่างถูกต้องตามกฎหมาย มีใบอนุญาตทํางานและทํางานตรงกับประเภทงาน และกับนายจ้าง หรือเงื่อนไขในการทํางานตามที่กําหนดไว้ในใบอนุญาตทํางาน ขณะเดียวกันแรงงานต่างด้าวต้องมีใบอนุญาตทํางาน และทํางานตรงกับที่ระบุไว้ในใบอนุญาตทํางาน รวมทั้งห้ามทํางานที่ห้ามคนต่างด้าวทํา เพราะเป็นการกระทําที่ผิดกฎหมาย ซึ่งคนต่างด้าวที่ทํางานโดยไม่มีใบอนุญาตทํางานจะมีโทษปรับตั้งแต่ 5,000-50,000 บาท และถูกผลักดันกลับประเทศ ส่วนนายจ้างที่จ้างคนต่างด้าวทํางานโดยไม่มีใบอนุญาตทํางานจะมีโทษปรับตั้งแต่ 10,000-100,000 บาทต่อคนต่างด้าวที่จ้างหนึ่งคน หากกระทําผิดซ้ําจะมีโทษจําคุกไม่เกิน 1 ปี หรือปรับตั้งแต่ 50,000-200,000 บาท ต่อคนต่างด้าวที่จ้างหนึ่งคน หรือทั้งจําทั้งปรับ และห้ามจ้างคนต่างด้าวทํางาน 3 ปี ” นายสุชาติ พรชัยวิเศษกุล กล่าว